DA Den Europæiske Unions Tidende C 94/1

Udtalelse fra Den Europæiske Tilsynsførende for Databeskyttelse om det ændrede forslag til Europa-Parlamentets og Rådets forordning om gensidig administrativ bistand med henblik på beskyttelse af Det Europæiske Fællesskabs finansielle interesser mod svig og enhver anden ulovlig aktivitet

(2007/C 94/01)

DEN EUROPÆISKE TILSYNSFØRENDE FOR DATABESKYTTELSE,

som henviser til traktaten om oprettelse af Det Europæiske Fællesskab, særlig artikel 286,

som henviser til Den Europæiske Unions charter om grundlæggende rettigheder, særlig artikel 8,

som henviser til Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (1),

som henviser til Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2), særlig artikel 41, og

som henviser til Kommissionens anmodning om udtalelse, jf. artikel 28, stk. 2, i forordning (EF) nr. 45/2001, modtaget den 19. september 2006,

HAR VEDTAGET FØLGENDE UDTALELSE:

I. INDLEDNING

Det ændrede forslag til forordning om gensidig administrativ bistand med henblik på beskyttelse af Det Europæiske Fællesskabs finansielle interesser mod svig og enhver anden ulovlig aktivitet (herefter benævnt »det ændrede forslag«) opstiller procedurer for kommunikation og bistand mellem Kommissionen og medlemsstaterne med henblik på beskyttelse af Fællesskabets finansielle interesser. Procedurerne omfatter både gensidig administrativ bistand og udveksling af oplysninger. I den forbindelse etablerer det ændrede forslag Kommissionens rolle som koordinator og formidler af de nævnte procedurer, navnlig gennem Det Europæiske Kontor for Bekæmpelse af Svig (»OLAF«).

Kommissionen sendte det ændrede forslag til Den Europæiske Tilsynsførende for Databeskyttelse (»den tilsynsførende«) med henblik på en udtalelse, jf. artikel 28, stk. 2, i forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (herefter benævnt »forordning (EF) nr. 45/2001«). Forud for denne henvendelse var den tilsynsførende også blevet anmodet om en udtalelse om den første udgave af samme forslag, som Kommissionen havde vedtaget. Denne anmodning resulterede i oktober 2004 i en første udtalelse fra den tilsynsførende om forslaget til forordning som vedtaget af Kommissionen (3). Den skrivelse fra Kommissionen, der blev modtaget den 19. september 2006, er således en ny anmodning om en supplerende udtalelse om det ændrede forslag, som den tilsynsførende gerne imødekommer, navnlig i betragtning af, at det oprindelige forslag er blevet ændret i løbet af lovgivningsprocessen frem mod vedtagelsen. Faktisk er det i henhold til artikel 28, stk. 2, nødvendigt at høre den tilsynsførende, hver gang Kommissionen vedtager et nyt forslag.

II. VIGTIGSTE BEMÆRKNINGER

II.1. Databeskyttelsesspørgsmål henvises til gennemførelsesbestemmelserne

Det ændrede forslag, der opstiller procedurer for kommunikation og administrativ bistand for at beskytte Fællesskabets finansielle interesser, indeholder hverken nye bestemmelser om databeskyttelse eller undtagelser fra de eksisterende databeskyttelsesbestemmelser, dvs. direktiv 95/46/EF og forordning (EF) nr. 45/2001. I stedet bekræftes det i det ændrede forslag, at sådanne bestemmelser finder anvendelse, og at der på nogle områder er behov for gennemførelsesbestemmelser til at håndtere databeskyttelsesspørgsmål.

Den tilsynsførende mener, at en sådan fremgangsmåde i denne sammenhæng er tilfredsstillende, for så vidt den bevarer de databeskyttelsesstandarder, der er indeholdt i direktiv 95/46/EF og i forordning (EF) nr. 45/2001 inden for rammerne af de procedurer for kommunikation og administrativ bistand, herunder udvekslinger af oplysninger, der opstilles ved det ændrede forslag. Den tilsynsførende ville have været betænkelig, hvis disse standarder var blevet sænket.

Samtidig er den tilsynsførende klar over, at den egentlige debat om databeskyttelsesspørgsmål med denne fremgangsmåde udsættes til et senere stadium, f.eks. når gennemførelsesbestemmelserne skal udformes. Den tilsynsførende bemærker derfor, at beskyttelse af personoplysninger i forbindelse med opstillingen af procedurer for kommunikation og administrativ bistand skal overvejes grundigt, når gennemførelsesbestemmelserne udformes. Den tilsynsførende er derfor tilfreds med, at der i det ændrede forslag er medtaget en forpligtelse til at høre den tilsynsførende om udformningen af sådanne gennemførelsesbestemmelser, især for så vidt angår Kommissionens adgang til oplysninger om moms, der er lagret i medlemsstaterne, jf. artikel 11 i det ændrede forslag, tilvejebringelse af oplysninger om virksomhed eller transaktioner i tilfælde af uanmodet bistand, jf. artikel 12, stk. 4, og udveksling af oplysninger og gensidig bistand vedrørende andre uregelmæssigheder, jf. artikel 23 i det ændrede forslag. Høring af den tilsynsførende er nødvendig ikke blot for så vidt angår forslag til retsakter, jf. artikel 28, stk. 2, i forordning (EF) nr. 45/2001, men også for så vidt angår administrative foranstaltninger af samme art, der vedrører behandling af personoplysninger i en fællesskabsinstitution eller et fællesskabsorgan alene eller sammen med andre, jf. artikel 28, stk. 1, i forordning (EF) nr. 45/2001.

II.2. Virkninger for beskyttelsen af personoplysninger: Afklaring af artikel 17, stk. 1

Selv om det ændrede forslag som beskrevet ovenfor ikke indeholder nye bestemmelser om beskyttelse af personoplysninger som led i de fastsatte udvekslinger af oplysninger, har nogle af artiklerne en indirekte virkning for databeskyttelse, som i følgende tilfælde kan synes positiv. For eksempel kan medlemsstaternes forpligtelse til at udpege de kompetente myndigheder med henblik på forordningen og orientere Kommissionen herom bidrage til at begrænse udvekslingen af oplysninger til udelukkende at omfatte de kompetente myndigheder og ikke andre. Den tilsynsførende er også tilfreds med, at anmodninger om bistand og oplysninger skal ledsages af en kort redegørelse for de kendsgerninger, som den bistandssøgende myndighed er i besiddelse af, da dette kan bidrage til at begrænse mængden af oplysninger, der er relevante for at imødekomme behovet for oplysninger.

Den tilsynsførende bemærker derimod, at det ændrede forslag i mindst ét tilfælde indeholder en bestemmelse, der kan have en negativ virkning med hensyn til beskyttelse af personoplysninger. Det drejer sig om artikel 17 i det ændrede forslag, der tidligere var artikel 18 i det af Kommissionen vedtagne forslag. I udtalelsen fra Den Europæiske Tilsynsførende for Databeskyttelse fra 2004, punkt 4, hedder det, at artikel 18, stk. 1, andet afsnit, ikke bør berøre den registreredes ret til egenacces. Den tilsynsførende formoder, at dette er lovgiverens hensigt, men det fremgår ikke helt klart af den nuværende affattelse. Den tilsynsførende foreslår derfor, at følgende punktum indsættes i slutningen af artikel 17, stk. 1, andet afsnit: »Dette berører ikke den registreredes ret til egenacces i overensstemmelse med direktiv 95/46/EF og forordning (EF) nr. 45/2001.«

II.3. Forslag til alternativ affattelse

Den tilsynsførende er tilfreds med, at der i det ændrede forslag tages hensyn til nogle af de bemærkninger, han fremsatte i sin udtalelse fra 2004. For eksempel, i betragtning af, at artikel 28, stk. 2, i forordning (EF) nr. 45/2001 har obligatorisk karakter, noterer den tilsynsførende sig med tilfredshed, at der i forslaget eksplicit henvises til denne høring. Den tilsynsførende mener dog, at denne henvisning bør findes i præamblen til forslaget i slutningen af »Som henviser til …«. Samme fremgangsmåde er fulgt i Europa-Parlamentets og Rådets forordning (EF) nr. 1073/1999 om undersøgelser, der foretages af Det Europæiske Kontor for Bekæmpelse af Svig (OLAF). Den tilsynsførende foreslår endvidere, at den nuværende affattelse erstattes af følgende: »Efter høring af den Europæiske Tilsynsførende for Databeskyttelse« i overensstemmelse med gældende praksis.

III. KONKLUSION

Den tilsynsførende mener, at det ændrede forslag generelt opretholder samme beskyttelsesniveau for personoplysninger som i EU's rammebestemmelser om databeskyttelse, dvs. direktiv 95/46/EF og forordning (EF) nr. 45/2001.

Den tilsynsførende bemærker dog, at det vil afhænge af det specifikke indhold af de gennemførelsesbestemmelser, som det ændrede forslag danner retsgrundlag for, om disse standarder for databeskyttelse rent faktisk opretholdes. Da gennemførelsesbestemmelserne bliver afgørende for beskyttelsen af personoplysninger i denne sammenhæng, er den tilsynsførende særlig tilfreds med, at der i det ændrede forslag er indsat en forpligtelse til at høre den tilsynsførende om affattelsen af disse gennemførelsesbestemmelser.

Kort sagt er den tilsynsførende tilfreds med indholdet i det ændrede forslag og ser ingen grund til at foretage yderligere ændringer deri ud over den i afsnit II.2 foreslåede afklaring af artikel 17, stk. 1, og den i afsnit II.3 foreslåede ændring i overensstemmelse med de eksisterende bestemmelser om høring.

Udfærdiget i Bruxelles, den 13. november 2006 Peter HUSTINX Den Europæiske Tilsynsførende for Databeskyttelse

(1) EFT L 281 af 23.11.1995, s. 31.

(2) EFT L 8 af 12.1.2001, s. 1.

(3) EUT C 301 af 7.12.2004, s. 4.